अंधेरा दूर करने के लिए ज्ञान का प्रकाश जरूरी
बिजली गुल होने पर मानव मोमबत्ती या अन्य साधन से उजाला कर सकता है। मन के अंधेरे को दूर करने के लिए ज्ञान का प्रकाश जरूरी है। गीता के सिद्धांत मानव को मुक्ति पाने का मार्ग बताने के साथ जीवन में ज्ञान देंगे।
यह बात शाहपुरा पीठाधीश्वर आचार्य रामदयाल महाराज ने बुधवार को गीता भवन में गीता जयंती महोत्सव प्रवचन में कही। उन्होंने कहा मानव के मन में काम, क्रोध, लोभ, द्वेष है। अंधेरा मानव को प्रतिपल सताता रहता है। इससे मुक्ति पाने के लिए गीता के सिद्धांतों का अनुसरण जरूरी है। परमात्मा पर विश्वास मुक्ति का अटल मार्ग है। प्रतिकूल परिस्थिति में परमात्मा के प्रति जितना ज्यादा विश्वास होगा बाधाएं उतनी जल्दी दूर होगी। इस दौरान स्वामी देवकी नंदनदास डाकोर ने कहा गीता हाथ रखकर कसम खाने की पुस्तक नहीं बल्कि हाथ में लेकर जीवन में अपनाने की पुस्तक है। भक्ति, ज्ञान और कर्म की त्रिवेणी गीता है। बाल विदुषी सुगनाबाई ने कहा भगवान भाव के भूखे होते हैं।
सामाजिक संगठनों ने आचार्य श्री का सम्मान भी किया।
सामाजिक संगठनों ने किया आचार्य का सम्मान
विदेश यात्रा कर लौटे आचार्य रामदयाल महाराज का सामाजिक संस्थाओं ने सम्मान किया। कृषि उपजमंडी अध्यक्ष रमादेवी गुर्जर, नवनिर्वाचित नपा अध्यक्ष प्रहलाद बंधवार, गीता भवन ट्रस्ट संरक्षक नरेंद्र नाहटा, पूर्व अध्यक्ष रामेश्वर काबरा, गोपालकृष्ण गौशाला अध्यक्ष अनिल संचेती, अभा वैश्य महासभा के नरेंद्र अग्रवाल, सामाजिक समरसता मंच के सूरजमल गर्ग, विनाेद मेहता, समन्वय परिवार के मनोहरलाल सोनी सहित अन्य ने सम्मान किया। मंगलाचरण रामप्रसाद शर्मा ने किया। संचालन ट्रस्ट सचिव अशोक त्रिपाठी व डॉ. दिनेश तिवारी ने किया।
hin_Deva hin_Deva hin_Deva hin_Deva hin_Deva mai_Deva